
Ίδρυση Διεύθυνσης Χειρισμού Κρίσεων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις του άρθρου 11 παρ. 1 εδάφια α' και 
β' του ν.1481/1984 «Οργανισμός Υπουργείου Δημόσιας 
Τάξης» (Α'-152), όπως το άρθρο αυτό αντικαταστάθηκε 
με το άρθρο 1 παρ. 1 του ν.1590/1986 (Α'- 49) και τις 
διατάξεις του άρθρου 22 παρ. 3 του ν.2362/1995 «Περί 
Δημοσίου Λογιστικού, Ελέγχου των δαπανών του Κρά¬ 
τους και άλλες διατάξεις» (Α'- 247). 

2. Τις διατάξεις του άρθρου 28 παρ. 1 του ν.2800/2000 
«Αναδιάρθρωση Υπηρεσιών Υπουργείου Δημόσιας Τά¬ 
ξης, σύσταση Αρχηγείου Ελληνικής Αστυνομίας και 
άλλες διατάξεις» (Α'- 41). 

3. Τις διατάξεις του άρθρου 90 του Κώδικα Νομοθε¬ 
σίας για την Κυβέρνηση και τα κυβερνητικά όργανα 
[π.δ.63/2005 (Α'- 98)]. 

4. Τις διατάξεις του π.δ. 82/1993 «Περιορισμός συ- 
ναρμοδιότητας κατά την έκδοση κανονιστικών διαταγ¬ 
μάτων και αποφάσεων σε θέματα αρμοδιότητας των 
Υπουργείων Προεδρίας της Κυβέρνησης και Δημόσιας 
Τάξης» (Α'- 36). 

5. Τις διατάξεις της υπ’ αριθμ. 37930/ΔΙΟΕ 1264/ 
14.10.2005 απόφασης του Πρωθυπουργού και του 
Υπουργού Οικονομίας και Οικονομικών «Καθορισμός 
αρμοδιοτήτων των Υφυπουργών Οικονομίας και Οικο¬ 
νομικών (Β'- 1432). 

6. Το γεγονός ότι από τις διατάξεις του παρόντος 
διατάγματος προκαλούνται δαπάνες σε βάρος του κρα¬ 
τικού προϋπολογισμού ύψους 10.000,00 ευρώ περίπου 
για το οικονομικό έτος 2005 και 15.000,00 ευρώ περίπου 
για το έτος 2006 και καθένα από τα επόμενα έτη. Οι 
εν λόγω δαπάνες κατά το τρέχον οικονομικό έτος θα 
αντιμετωπισθούν από τις εγγεγραμμένες πιστώσεις 
των ΚΑΕ 0824, 0831, 0832, 0839, 0845, 0869,1111,1231, 
1329,1725 και 1729 του εκτελούμενου Π/Υ εξόδων (Ε.Φ. 
43-110 «ΕΛΛΗΝΙΚΗ ΑΣΤΥΝΟΜΙΑ»), Οι δαπάνες έτους 
2006 και επομένων ετών (ΚΑΕ 0824, 0831, 0832, 0839, 
0845, 0869,1111,1231,1329,1725 και 1729) θα αντιμετω¬ 
πίζονται από τις πιστώσεις που θα εγγράφονται για το 
σκοπό αυτό στους ΚΑΕ αυτούς των αντιστοίχων Π/Υ 
εξόδων του ως άνω Ε.Φ. 43 -110. 

7. Την υπ’ αριθμ. 297/2004 Γνωμοδότηση του Συμβου¬ 
λίου της Επικράτειας, ύστερα από πρόταση του Υπουρ¬ 
γού Δημόσιας Τάξης και του Υφυπουργού Οικονομίας 
και Οικονομικών, αποφασίζουμε: 

Άρθρο 1 

1. Στην παράγραφο 2 του άρθρου 1 του π.δ. 14/2001 
(Α' - 12), όπως η παράγραφος αυτή τροποποιήθηκε με 
την παρ. 1 του άρθρου 7 του π.δ. 30/2005 (Α'- 50), προ¬ 
στίθεται εδάφιο ιγ' ως εξής: 

«ιγ. Διεύθυνση Χειρισμού Κρίσεων». 

2. Το εδάφιο α' της παραγράφου 3 του άρθρου 1 
του π.δ.14/2001, όπως το εδάφιο αυτό αντικαταστάθηκε 
με την παράγραφο 1 του άρθρου 1 του π.δ.223/2003 
(Α'-188), αντικαθίσταται ως εξής: 

«α. Οι Διευθύνσεις Εσωτερικών Υποθέσεων, Αντιμε¬ 
τώπισης Ειδικών Εγκλημάτων Βίας, Εγκληματολογικών 
Ερευνών και Χειρισμού Κρίσεων από τον Αρχηγό». 

Άρθρο 2 

Μετά το άρθρο 31 του π.δ.14/2001 προστίθεται άρθρο 
31Α ως εξής: 

«Αρθρο 31Α 

Διεύθυνση Χειρισμού Κρίσεων 

1. Η Διεύθυνση Χειρισμού Κρίσεων έχει ως αποστο¬ 
λή τον επιτελικό σχεδίασμά, την οργάνωση και τη 
δοκιμασία του συστήματος χειρισμού κρίσιμων περι¬ 
στατικών της Ελληνικής Αστυνομίας, την τήρηση των 

επιχειρησιακών σχεδίων ανταπόκρισης, καθώς και τη 
συμβουλευτική υποστήριξη της δομής διοίκησης κρί¬ 
σιμων περιστατικών, κατά τη διαχείρισή τους. Επίσης, 
λειτουργεί ως συμβουλευτικό όργανο του Υπουργείου 
Δημόσιας Τάξης, σε περιπτώσεις γενικευμένων κρίσεων 
εσωτερικής ασφάλειας σε εθνικό επίπεδο, είτε η κύρια 
ευθύνη ανταπόκρισης ανήκει στην Ελληνική Αστυνομία, 
είτε λειτουργεί υποστηρικτικά προς άλλον αρμόδιο 
Φορέα. 

2. Η Διεύθυνση Χειρισμού Κρίσεων στο πλαίσιο εκ¬ 
πλήρωσης της αποστολής της συνεργάζεται, κατά πε¬ 
ρίπτωση, με τις κεντρικές και περιφερειακές Υπηρεσίες 
του Σώματος. Επίσης μπορεί να ζητεί πληροφοριακά 
στοιχεία που σχετίζονται με την αποστολή της και προς 
το σκοπό υποβοήθησης του έργου της, από άλλες αρ¬ 
χές, οργανισμούς και επιχειρήσεις κοινής ωφέλειας. 

3. Η Διεύθυνση Χειρισμού Κρίσεων, διαρθρώνεται στα 
εξής Τμήματα: 

α. 1° Τμήμα Συντονισμού και Διοικητικής Υποστήρι¬ 

ξης 

β. 2° Τμήμα Επιχειρησιακού Σχεδιασμού και Συνερ¬ 
γασιών 

γ. 3° Τμήμα Ανάλυσης Πληροφοριών και Εκτίμησης 
Απειλών 

δ. 4° Τμήμα Σχεδιασμού Ασκήσεων. 

4. Οι αρμοδιότητες του 1 ου Τμήματος Συντονισμού και 
Διοικητικής Υποστήριξης είναι οι ακόλουθες: 

α. Η μέριμνα για τη συνεργασία και το συντονισμό 
των Τμημάτων της Διεύθυνσης σε θέματα της απο¬ 
στολής της. 

β. Η ενεργοποίηση των διαδικασιών σύγκλησης του 
Συμβουλίου Διαχείρισης Κρίσεων, η διοικητική και γραμ¬ 
ματειακή υποστήριξή του, καθώς και η μέριμνα για την 
υλοποίηση των αποφάσεών του. 

γ. Η μέριμνα για τη διάθεση από άλλες Υπηρεσίες ή 
τη διάθεση σε άλλες Υπηρεσίες, Οργανισμούς και Φο¬ 
ρείς, συνδέσμων επικοινωνίας και επαφής, αναφορικά 
με θέματα αποστολής της Διεύθυνσης. 

δ. Η φροντίδα για την παροχή επιστημονικής και τε¬ 
χνικής υποστήριξης στα επιμέρους Τμήματα, καθώς και 
η γραμματειακή υποστήριξη, η τήρηση και μηχανοργά¬ 
νωση του αρχείου της Διεύθυνσης. 

ε. Η φροντίδα για την εκπαίδευση, μετεκπαίδευση και 
εξειδίκευση του προσωπικού της Διεύθυνσης. 

στ. Η εκπόνηση ειδικών εκπαιδευτικών προγραμμά¬ 
των χειρισμού κρίσιμων καταστάσεων και η μέριμνα, 
σε συνεργασία με την Διεύθυνση Εκπαίδευσης / ΑΕΑ, 
για την εκπαίδευση του προσωπικού της Ελληνικής 
Αστυνομίας στα προγράμματα αυτά. 

ζ. Η ανάλυση και αποτίμηση της διαχείρισης πραγ¬ 
ματικών κρίσιμων περιστατικών, καθώς και η εξαγωγή 
και κοινοποίηση των σχετικών συμπερασμάτων στις 
αρμόδιες Υπηρεσίες και Φορείς για αξιοποίηση. 

η. Η μέριμνα για την οργάνωση σεμιναρίων, συνεδρί¬ 
ων και διαλέξεων, σχετικά με το αντικείμενο και την 
αποστολή της Διεύθυνσης. 

θ. Ο προσδιορισμός του αναγκαίου για την εκπλή¬ 
ρωση της αποστολής της Διεύθυνσης, σύγχρονου επι¬ 
στημονικού τεχνολογικού εξοπλισμού και μέσων και η 
εισήγηση για την προμήθειά τους. 

ι. Η τήρηση και εφαρμογή του σχεδίου ασφαλείας του 
οικήματος στέγασης και των λοιπών εγκαταστάσεων 
της Διεύθυνσης. 


ια. Ο χειρισμός θεμάτων διοικητικής υποστήριξης και 
υλικοτεχνικού εξοπλισμού και η μέριμνα για την ασφαλή 
φύλαξη του υλικού και των μέσων της Διεύθυνσης. 

ιβ. Η εισήγηση για πρόσληψη του αναγκαίου για την 
επίτευξη της αποστολής της επιστημονικού ή άλλης 
ειδικής κατηγορίας προσωπικού. 

5. Οι αρμοδιότητες του 2 ου Τμήματος Επιχειρησιακού 
Σχεδιασμού και Συνεργασιών είναι οι ακόλουθες: 

α. Η σχεδίαση, εκπόνηση και διαρκής ενημέρωση 
του συστήματος χειρισμού κρίσιμων περιστατικών και 
των συναφών υποστηρικτικών ειδικών επιχειρησιακών 
σχεδίων, σε συνεργασία με τις καθύλη αρμόδιες κε¬ 
ντρικές και περιφερειακές Υπηρεσίες της Ελληνικής 
Αστυνομίας. 

β. Η τήρηση των συμβατικών και ειδικών επιχειρησι¬ 
ακών σχεδίων και η εισήγηση, σε συντρέχουσα περί¬ 
πτωση, για επικαιροποίηση αυτών. 

γ. Η συνδρομή στις αρμόδιες Υπηρεσίες της Ελληνι¬ 
κής Αστυνομίας ή σε άλλους φορείς, κατόπιν αιτήμα¬ 
τος τους, για την εκπόνηση επιχειρησιακών σχεδίων 
ευρείας κλίμακας ή ειδικών συνθηκών. 

δ. Η παρακολούθηση και αξιολόγηση της πληρότητας 
και ετοιμότητας των υφιστάμενων συστημάτων επικοι¬ 
νωνίας και λήψης αποφάσεων, σε συνεργασία με τις 
αρμόδιες Υπηρεσίες του Σώματος και λοιπούς συναρ- 
μόδιους φορείς ασφάλειας, καθώς και η εισήγηση, σε 
συντρέχουσα περίπτωση, για την αναβάθμισή τους. 

ε. Η ανάπτυξη συνεργασιών με φορείς ασφάλειας, της 
ημεδαπής και αλλοδαπής, σε θέματα διαχείρισης κρίσι¬ 
μων καταστάσεων και επιχειρήσεων ευρείας κλίμακας, 
καθώς και η εισήγηση για την εκπόνηση και εφαρμογή 
ειδικών προγραμμάτων συνεκπαίδευσης και δοκιμασίας 
μικτών σχημάτων ανταπόκρισης. 

στ. Η ανάπτυξη ειδικών συνεργασιών με εγχώριες 
Υπηρεσίες, Ιδρύματα ή Κέντρα, στο πλαίσιο ανταλλα¬ 
γής εμπειριών και εκπόνησης μελετών που αφορούν 
στο χειρισμό κρίσιμων περιστατικών και επιχειρήσεων 
ευρείας κλίμακας. 

ζ. Η παρακολούθηση των διεθνών εξελίξεων αναφο¬ 
ρικά με τις μεθόδους και τα μέσα αντιμετώπισης και 
διαχείρισης κρίσεων και η ανταλλαγή, σε συνεργασία 
με την Διεύθυνση Διεθνούς Αστυνομικής Συνεργασίας 
του Αρχηγείου της Ελληνικής Αστυνομίας, εμπειριών 
και τεχνογνωσίας με τις Αστυνομίες ξένων κρατών. 

η. Η εισήγηση για τη διενέργεια ασκήσεων ετοιμό¬ 
τητας για την αντιμετώπιση εξαιρετικά σοβαρών κα¬ 
ταστάσεων, σε όλη την επικράτεια, σε συνεργασία με 
συναρμόδιες Υπηρεσίες και Φορείς. 

θ. Η συμβουλευτική υποστήριξη της δομής διοίκησης 
κρίσιμου περιστατικού κατά τη διαχείρισή του. 

ι. Η μέριμνα για τη συγκρότηση Ομάδας Διαπραγ¬ 
ματεύσεων Ομηριών και Κρίσεων και τον εξοπλισμό 
της με τα αναγκαία τεχνολογικά διαπραγματευτικά 
συστήματα και συσκευές. Στο πλαίσιο αυτό σχεδιάζει 
ειδικές εκπαιδεύσεις στο εσωτερικό της χώρας και ει- 
σηγείται τη συμμετοχή σε αντίστοιχες εκπαιδεύσεις 
στο εξωτερικό. 

ια. Η συγκρότηση ή συμμετοχή, κατά περίπτωση, σε 
επιτροπές, διυπηρεσιακού ή διακλαδικού χαρακτήρα, 
προς το σκοπό της κατάρτισης επιχειρησιακών σχεδί¬ 
ων του συστήματος χειρισμού κρίσεων, καθώς και της 
αποτίμησης των αποτελεσμάτων διαχείρισης κρίσιμων 
περιστατικών. 

6. Οι αρμοδιότητες του 3 ου Τμήματος Ανάλυσης Πλη¬ 
ροφοριών και Εκτίμησης Απειλών είναι οι ακόλουθες: 

α. Η παρακολούθηση και ανάλυση γεγονότων τα 
οποία μπορούν να προκαλέσουν κρίσεις στον τομέα 
της δημόσιας τάξης και ασφάλειας, η εισήγηση λήψης 
μέτρων αντιμετώπισής τους και η έκδοση προς τούτο 
σχεδίου αναζήτησης πληροφοριών για την υποβοήθηση 
των αρμόδιων Υπηρεσιών του Σώματος. 

β. Η εκπόνηση και διαρκής ενημέρωση ειδικού Τεύ¬ 
χους Κινδύνων Εσωτερικής Ασφάλειας, για γεγονότα 
ή μορφές εγκληματικής συμπεριφοράς που μπορεί να 
εξελιχθούν ή να προκαλέσουν κρίσεις, σε συνεργασία 
με τις άλλες αρμόδιες Διευθύνσεις του Αρχηγείου Ελ¬ 
ληνικής Αστυνομίας, καθώς και ο καθορισμός των επι¬ 
πέδων επικινδυνότητας και η εισήγηση των αντιστοίχων 
επιπέδων συναγερμού του Σώματος. 

γ. Η περιοδική έκδοση αναφορών κατάστασης και 
εκτίμησης απειλών, για τα αναφερόμενα στην προη¬ 
γούμενη περίπτωση γεγονότα ή μορφές εγκληματικής 
συμπεριφοράς, βάσει των εκτιμήσεων των αρμόδιων 
Υπηρεσιών ασφάλειας και λοιπών δημόσιων φορέων. 

δ. Η παροχή εξειδικευμένης τεχνογνωσίας και εμπει¬ 
ρίας στις αρμόδιες Υπηρεσίες του Σώματος για την 
εκπόνηση και επικαιροποίηση μελετών επικινδυνότη- 
τας- τρωτότητας ευπαθών στόχων. 

ε. Η επεξεργασία, ανάλυση και αξιοποίηση πληροφο¬ 
ριακού και επιστημονικού υλικού και η εκπόνηση σχε¬ 
τικών μελετών, προτάσεων και εκτιμήσεων, αναφορικά 
με τα αίτια εκδήλωσης κρίσιμων περιστατικών και τις 
μεθόδους διαχείρισής τους. 

στ. Η παρακολούθηση των διεθνών εξελίξεων ανα¬ 
φορικά με τα μέσα και τις μεθόδους φορέων κινδύνων, 
καθώς και η συστηματική ανάλυση και καταγραφή γε¬ 
γονότων που δύνανται να εξελιχθούν ή να προκαλέσουν 
κρίσεις. 

7. Οι αρμοδιότητες του 4 ου Τμήματος Σχεδιασμού 
Ασκήσεων, είναι οι ακόλουθες: 

α. Η σχεδίαση ασκήσεων ετοιμότητας, διυπηρεσια- 
κού ή διακλαδικού χαρακτήρα, τοπικής, περιφερειακής, 
εθνικής ή διεθνούς εμβέλειας, σε διμερές ή πολυμερές 
επίπεδο, και η εισήγηση για τη διεξαγωγή τους προς 
το σκοπό διαπίστωσης της αποτελεσματικότητας των 
επιχειρησιακών σχεδίων, της επιχειρησιακής ετοιμό¬ 
τητας του προσωπικού, καθώς επίσης και της επάρ¬ 
κειας και του βαθμού ανταπόκρισης των συστημάτων 
χειρισμού κρίσιμων περιστατικών και επικοινωνίας και 
λήψης αποφάσεων. 

β. Η ανάπτυξη συνεργασιών με τις κεντρικές και πε¬ 
ριφερειακές υπηρεσίες του Σώματος, καθώς και τους 
λοιπούς συναρμόδιους φορείς σε θέματα σχεδίασης 
και οργάνωσης ασκήσεων ετοιμότητας. 

γ. Η υποστήριξη των Υπηρεσιών του Σώματος, για 
την κάλυψη των εκπαιδευτικών και επικοινωνιακών 
τους αναγκών, μέσω του ολοκληρωμένου συστήματος 
οπτικοακουστικών εφαρμογών της Διεύθυνσης, ύστε¬ 
ρα από σχετική διαταγή του Αρχηγού της Ελληνικής 
Αστυνομίας. 

8. Με τις ρυθμίσεις του άρθρου αυτού δεν θίγονται 
οι προβλεπόμενες από τις κείμενες διατάξεις αρμοδι¬ 
ότητες και οι υποχρεώσεις των λοιπών αστυνομικών 
Υπηρεσιών της Ελληνικής Αστυνομίας, σχετικά με την 
διαχείριση κρίσιμων περιστατικών και επιχειρήσεων 
ευρείας κλίμακας». 


Αρθρο 3 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στον Υπουργό Δημόσιας Τάξης αναθέτουμε τη δημο¬ 
σίευση και εκτέλεση του παρόντος διατάγματος. 

Αθήνα, 28 Νοεμβρίου 2005 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΥΦΥΠΟΥΡΓΟΣ 

ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ ΔΗΜΟΣΙΑΣ ΤΑΞΗΣ 

ΠΕΤΡΟΣ ΔΟΥΚΑΣ ΓΕΩΡΓΙΟΣ ΒΟΥΛΓΑΡΑΚΗΣ 
-♦- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘ. 246 

Προαγωγή Σταθμού Τροχαίας Σαλαμίνος σε Τμήμα 
Τροχαίας. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις του άρθρου 11 παρ. 1 εδάφια α' και 
β' του ν.1481/1984 «Οργανισμός Υπουργείου Δημόσιας 
Τάξης» (Α'-152), όπως το άρθρο αυτό αντικαταστάθηκε 
με το άρθρο 1 παρ. 1 του ν.1590/1986 (Α'- 49). 

2. Τις διατάξεις των άρθρων 14 παρ. 7 και 28 παρ. 1 
του ν.2800/2000 «Αναδιάρθρωση Υπηρεσιών Υπουρ¬ 
γείου Δημόσιας Τάξης, σύσταση Αρχηγείου Ελληνικής 
Αστυνομίας και άλλες διατάξεις» (Α'- 41). 

3. Τις διατάξεις του άρθρου 90 του Κώδικα που κυρώ¬ 
θηκε με το άρθρο μόνο του π.δ.63/2005 «Κωδικοποίηση 
της νομοθεσίας για την Κυβέρνηση και τα κυβερνητικά 
όργανα» (Α'- 98) και τις διατάξεις του άρθρου 22 παρ. 
3 του ν.2362/1995 (Α'- 247). 

4. Τις διατάξεις του π.δ.82/1993 «Περιορισμός συναρ- 
μοδιότητας κατά την έκδοση κανονιστικών διαταγ¬ 
μάτων και αποφάσεων σε θέματα αρμοδιότητας των 
Υπουργείων Προεδρίας της Κυβέρνησης και Δημόσιας 
Τάξης» (Α'- 36). 

5. Τις διατάξεις της υπ’ αριθμ. 7004/3/39/15.3.2004 
απόφασης του Πρωθυπουργού και του Υπουργού Δη¬ 
μόσιας Τάξης «Ανάθεση αρμοδιοτήτων στον Υφυπουργό 
Δημόσιας Τάξης Χρήστο Μαρκογιαννάκη» (Β'- 518). 

6. Τις διατάξεις της υπ’ αριθμ. 37930/ΔΙΟΕ 1264/ 
14.10.2005 απόφασης του Πρωθυπουργού και του 
Υπουργού Οικονομίας και Οικονομικών «Καθορισμός 
αρμοδιοτήτων των Υφυπουργών Οικονομίας και Οικο¬ 
νομικών» (Β'-1432). 

7. Το γεγονός ότι από τις διατάξεις του παρόντος δια¬ 
τάγματος προκαλούνται δαπάνες σε βάρος του κρατικού 
προϋπολογισμού ύψους 21.000,00 ευρώ, περίπου, για το 
τρέχον οικονομικό έτος 2005 και 35.000,00 ευρώ, περίπου, 
για το οικονομικό έτος 2006 και καθένα από τα επόμενα 
έτη. Οι δαπάνες του έτους 2005 θα αντιμετωπισθούν από 
τις εγγεγραμμένες πιστώσεις των Κ.Α.Ε. 0712, 0824, 0851, 
0861,1111,1211,1231,1321,1329,1511,1512,1699,1723,1725 του 
Π/Υ εξόδων Ε.Φ. 43 - 110 «ΕΛΛΗΝΙΚΗ ΑΣΤΥΝΟΜΙΑ», ενώ 
οι δαπάνες του έτους 2006 και επόμενων ετών από τις 
πιστώσεις που θα εγγράφονται στους Κ.Α.Ε. 0824, 0861, 
0869,1111,1231,1321,1329,1511,1512,1723,1725 των αντί¬ 
στοιχων κατ' έτος Π/Υ εξόδων του ίδιου ως άνω Ε.Φ. 

8. Την υπ’ αριθμ. 285/2005 Γνωμοδότηση του Συμ¬ 
βουλίου της Επικράτειας, ύστερα από πρόταση των 
Υφυπουργών Οικονομίας και Οικονομικών και Δημόσιας 
Τάξης, αποφασίζουμε: 

Άρθρο 1 

Προαγωγή Σταθμού Τροχαίας Σαλαμίνος. 

Ο Σταθμός Τροχαίας Σαλαμίνος του Τμήματος Τρο¬ 
χαίας Κορυδαλλού προάγεται σε Τμήμα Τροχαίας 
και υπάγεται διοικητικά στη Διεύθυνση Τροχαίας 
Αττικής. 

Άρθρο 2 

Διάρθρωση - Αρμοδιότητες. 

Για τα θέματα που αφορούν τη διάρθρωση και τις 
αρμοδιότητες του Τμήματος Τροχαίας Σαλαμίνος εφαρ¬ 
μόζονται οι διατάξεις των παραγράφων 3 και 4 του 
άρθρου 3 του π.δ. 208/2001 (Α'-164). 


Άρθρο 3 

Τροποποίηση διατάξεων. 

Στην παράγραφο 1 του άρθρου 2 του π.δ.208/2001 
(Α'-164) προστίθεται περίπτωση ιστ' ως εξής: 

«ιστ. Τμήμα Τροχαίας Σαλαμίνος». 

Άρθρο 4 
Έναρξη ισχύος. 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στο Υφυπουργό Δημόσιας Τάξης αναθέτουμε τη δη¬ 
μοσίευση και εκτέλεση του παρόντος διατάγματος. 

Αθήνα, 28 Νοεμβρίου 2005 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΦΥΠΟΥΡΓΟΙ 

ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ ΔΗΜΟΣΙΑΣ ΤΑΞΗΣ 

ΠΕΤΡΟΣ ΔΟΥΚΑΣ ΧΡΗΣΤΟΣ ΜΑΡΚΟΓΙΑΝΝΑΚΗΣ 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 




